section_heading: Radnja
paragraph_text: Prvi kadrovi filma, za vrijeme najavne špice s imenima glumaca, prikazuju Freddieja Mercuryja kako se budi na dan Live Aid koncerta 1985. godine, te kako dolazi na stadion Wembley u Londonu. Nakon toga vraćamo se 15 godina u prošlost u 1970., još uvijek u Londonu, ali u zračnoj luci Heathrow gdje mladi Freddie, tada još uvijek Farrokh radi kao radnik na utovaru i istovaru prtljage. U slobodno vrijeme 24-godišnji Freddie piše kratke ljubavne stihove, te odlazi u lokalni noćni klub u kome sluša sastav Smile, koji prati već neko vrijeme. Nakon nastupa sastav je ostao bez pjevača, dolazi Freddie i kad čuje vijest, nudi se gitaristu Brianu Mayu i bubnjaru Rogeru Tayloru da bude zamjena za dotadašnjeg pjevača Tima Staffella. Uz uvođenje bas gitarista Johna Deacona ovaj demosastav, sad pod imenom Queen nastupa na gažama po Velikoj Britaniji, dok Freddie ne odluči da je vrijeme snimiti prvu ploču, za što je potrebno prodati njihov kombi, kojim su se vozili na gaže. Rizik uspijeva, te uskoro potpisuju ugovor s EMI recordsom.